VRK-reeks: Sharks leer Lions ŉ lesCurwin Bosch van die Sharks (Foto:The Kasi Sports/Twitter) Selfvertroue is een van daardie bestanddele waarsonder jy nie op ŉ rugbyveld kan klaarkom nie. As jy veel daarvan het, kan dit jou aan die hakskeen byt, maar as jy ŉ tekort daaraan het, kan jy ŉ oorwinning maar op jou maag skryf. Saterdagmiddag op Ellispark het dit gelyk asof die Lions van hul selfvertroue gestroop is en verleer het hoe om ander Suid-Afrikaanse spanne te klop, want die Sharks het hulle met 29-7 in die Verenigde Rugbykampioenskap (VRK) geklop nadat die rustydtelling 7-7 was. Dit was die Lions se tiende agtereenvolgende nederlaag in die VRK teen ander SA franchises en ook hul vyfde opeenvolgende neerlaag in die VRK. Dit was reeds vroeg in die eerste helfte duidelik toe die losskakel Gianni Lombard (gewoonlik betroubaar) met die eerste van drie redelik maklike strafdoele misluk het. Die koppe het begin hang en die selfvertroue was daarmee heen. Die rustydtelling van 7-7 het die Sharks gevlei en hulle moes gewonder het hoe hulle daarby uitgekom het. Hulle is nege keer in die eerste helfte deur die skeidsregter Cwengile Jadezweni gestraf, onder meer omdat hulle tyd gemors het voordat ŉ lynstaan gevorm het. Ook het die plaasvervanger-losvoorspeler en oud-Lion, Vincent Tshituka, ŉ geel kaart gekry. Die Lions, afgesien van Marius Louw se puik drie waar hy Curwin Bosch op pad doellyn toe geklop het, het heelwat ander kanse gehad, gebiedsvoordeel geniet en genoeg besit gehad, maar kon dit nie benut nie. Ja, daar was versagtende omstandighede, soos ŉ nat veld en glibberige bal, maar as ŉ mens op televisie kyk hoe van die oorsese spanne in reënweer gedy, is alles nie klopdisselboom nie. Die Sharks, wat vyf ligapunte verdien het, is steeds agtste op die puntelys en hulle kruip al hoe nader aan die voorlopers, terwyl die Lions op 13de bly. Punte: Sharks 29 (7): Drieë: Curwin Bosch, Thaakir Abrahams, Fez Mbatha, Grant Williams. Doelskoppe: Bosch (3). Strafdoel: Bosch. Lions 7 (7): Drie: Marius Louw. Doelskop: Gianni Lombard.